**ELŐTERJESZTÉS**

**Hévíz Város Önkormányzat Képviselő-testülete**

**2020. október 9-ei rendkívüli ülésére**

**Tárgy:** Tájékoztatás a Rogner per állásáról

**Az előterjesztő:** Papp Gábor polgármester

**Készítette:** dr. Tüske Róbert jegyző

**Megtárgyalta:** -

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

A Képviselő-testület 2020. március 3-ai és a 2020. június 29-ei ülésekre benyújtott előterjesztések keretében pontos tájékoztatást kapott az Alsópáhok Község Önkormányzata és Keszthely Város Önkormányzata, mint felperesek által szerződés teljesítésére kötelezés iránti perben meghozott ítéletről, az Önkormányzat fizetési kötelezettségéről Alsópáhok Község Önkormányzat által kezdeményezett végrehajtási eljárás lefolyásáról.

A Képviselő-testület 55/2020. (III. 3.) határozatával elrendelte felülvizsgálati kérelem engedélyezése iránti és felülvizsgálati kérelem benyújtását és a végrehajtási eljárás felfüggesztésének elrendelésére vonatkozó kérelem előterjesztését a Kúriához. Ezekben a kérdésekben a Kúria a döntését mai napig nem hozta meg.

2020. szeptember 29-én elektronikus úton, majd 2020. október 1-jén postai úton is megkaptuk Keszthely város polgármesterének a tárgyi peres ügyben kibocsátott felhívását, melynek alapján kérte, hogy Hévíz Város Önkormányzat fizetési kötelezettségét a felhívás kézhezvételétől számított 15 napon belül Keszthely Város Önkormányzat részére szíveskedjen teljesíteni.

Keszthely város polgármestere megerősítette, hogy tudomással bírnak arról, hogy Hévíz Város Önkormányzat felülvizsgálati kérelem engedélyezése iránti kérelmet nyújtott be a Kúriához, egyben kérve a végrehajthatóság felfüggesztését is, melyről tudomásuk szerint döntés nem született. A megkeresésben kilátásba helyezésre került, amennyiben a fizetési kötelezettség teljesítése elmarad, kénytelen lesz végrehajtási eljárást kezdeményezni.

A Pécsi Ítélőtábla Gf.IV.40.024/2019/6. számú másodfokú jogerős ítéletével a per másodfokon ténylegesen lezárult, az ítéletben megítélt fizetési kötelezettség jogerős és végrehajtható tekintettel arra, hogy a Kúria az előtte Pfv.V.20.475/2020. számon kezdeményezett felülvizsgálati eljárásban még a végrehajtást felfüggesztése kérdésben sem döntött.

A perben az Hévíz Város Önkormányzat jogi képviseletét ellátó és a felülvizsgálati eljárás során is közreműködő Sándor Szegedi Szent-Ivány Komáromi Eversheds Sutherland Ügyvédi Iroda Keszthely város polgármesterének fizetési felszólítását követően a fizetési felszólítást csatolva egyben a koronavírus járvány okozta gazdasági nehézségre is hivatkozva, kérte a Kúriától a felülvizsgálati eljárásban 2020. március 31-én a Zalaegerszegi Törvényszék útján előterjesztett, Kúria által 2020. április 15-én érkeztetett kérelmeink soron kívüli elbírálását.

Amennyiben a Kúria a Keszthely város polgármestere által jelzett fizetési határidőben kérelmeinkben nem hozza meg a döntést, szükséges felkészülni arra a végrehajtási eljárás és annak költségeinek elkerülése érdekében, hogy Hévíz Város Önkormányzat a megítélt követelést fizesse meg Keszthely Város Önkormányzata részére, számolva egy esetleges számunkra kedvező Kúriai döntéssel a jogfenntartás és későbbi beszámítás terhével.

A Keszthely Város Önkormányzata részére teljesítendő fizetési kötelezettség az ítélet alapján 37.874.623,- Ft és késedelmi kamata 835.166,- Ft, továbbá 2.857.000, Ft perköltség, melynek fedezete a Hévíz Város Önkormányzat 2020. évi költségvetéséről szóló 5/2020. (II. 12.) önkormányzati rendelet 1/9. melléklet 10. pontja (Kötelezettséggel terhelt működési céltartalék, jogi viták miatti tartalék) sora tervezett előirányzatában rendelkezésre áll.

Kérem a Tisztelt Képviselő-testületet, szíveskedjen az előterjesztést megtárgyalni és a határozati javaslatot elfogadni.

A döntés egyszerű szótöbbséget igényel.

A Képviselő-testület és Szervei Szervezeti és Működési Szabályzatáról szóló 33/2019. (X. 24.) önkormányzati rendelet 64. § (3) bekezdése alapján indokolt, elsősorban sürgős esetben, a polgármester bizottsági állásfoglalás nélkül is nyújthat be előterjesztést, melyet az előterjesztésben meg kell indokolni. A bizottsági tárgyalás nélküli benyújtást a napirend sürgős tárgyalása indokolja.

**2.**

**Határozati javaslat**

1. Hévíz Város Önkormányzat Képviselő-testülete az Alsópáhok Község Önkormányzata és Keszthely Város Önkormányzata, mint felperesek által, szerződés teljesítésére kötelezés iránti perben a Pécsi Ítélőtábla Gf.IV.40.024/2019/6. számú ítélete alapján Keszthely város polgármesterének fizetési felhívására, amennyiben a Kúria a kezdeményezett felülvizsgálati eljárásban a végrehajtás felfüggesztése iránti kérelmét elutasítja vagy arról 2020. október 16-ig nem dönt, engedélyezi az ítélet teljesítését, azaz az ítélet rendelkező részében foglalt 37.874.623,- Ft és 835.166,- Ft késedelmi kamat, továbbá 2.857.000, Ft perköltség Keszthely Város Önkormányzat részére történő megfizetését. A teljesítése ellenére Hévíz Város Önkormányzata a követelés vitatását megalapozó jogait fenntartja és a felülvizsgálati eljárásban számára kedvező kúriai döntés esetén a jogalap nélkülivé váló kifizetését Keszthely Város Önkormányzata későbbi követelésébe beszámítja. A polgármester úrnak az előterjesztés mellékletét képező Keszthely Város polgármesterének küldött válaszlevelét jóváhagyólag tudomásul veszi.
2. A Képviselő-testület a Hévíz Város Önkormányzat 2020. évi költségvetéséről szóló 5/2020. (II. 12.) önkormányzati rendelet 1/9. melléklet 10. pontja (Kötelezettséggel terhelt működési céltartalék, jogi viták miatti tartalék) sora terhére az 1. pont szerinti kifizetés fedezetét biztosítja.
3. A Képviselő-testület felhatalmazza a polgármestert, a határozat szerinti kifizetés átutalással történő teljesítésére.

Felelős: Papp Gábor polgármester

Határidő: 2020. október 19.

**4.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| dr. Tüske Róbert  jegyző | törvényességi felülvizsgálat |  |  |
|  |  |  |  |